नॉर्थ कोरिया में रेड लिपस्टिक-टाइट पैंट पर जेल, ग्रीस में हील्स पर रोक, मिशिगन में पति से पूछकर हेयरकट
कैमरों की मदद से हिजाब न पहनने वाली महिलाओं को पहचाना जा रहा है। अगर कार में महिलाएं बिन सिर ढंके यात्रा कर रही हैं तो उस कार को जब्त किया जा रहा है।
ईरान में सार्वजनिक जगहों पर खुले बालों में घूमने वाली महिलाओं को पकड़ने के लिए पुलिस की गश्त शुरू कर दी गई है। बीते रविवार से ईरान के अधिकारियों ने महिलाओं के ड्रेसकोड के लिए नए अभियान की घोषणा की है। महिलाएं अपने खिलाफ मोरल पुलिसिंग और ड्रेसकोड का विरोध कर रही हैं।
खुले बाल वाली महिलाओं को गिरफ्तार कर रही महिला पुलिस
ईरान की आधिकारिक आईआरएनए समाचार एजेंसी ने पुलिस प्रवक्ता सईद मोंटाजर अलमेहदी के हवाले से लिखा है- 'जो लोग पुलिस के आदेश की अवहेलना करते हैं और नियम अनुसार कपड़े नहीं पहनते हैं, ऐसे लोगों को चेतावनी देने, पकड़ने या कानूनी एक्शन लेने के लिए पैदल या पुलिस कार गश्त लगाएगी।'
ईरान में नए नियम लागू होने के बाद की कुछ तस्वीरें ऑनलाइन सर्कुलेट हुई हैं, जिसमें महिला पुलिस अधिकारी पूरी तरह से काले कपड़े में दिख रही हैं और वे उन महिलाओं को गिरफ्तार कर रही हैं, जिन्होंने अपना सिर नहीं ढंका है।
महिलाओं को पकड़ने के लिए पुलिस ले रही तकनीक का सहारा
ईरान पुलिस बिना हिजाब बाहर निकलने वाली महिलाओं को पकड़ने के लिए लेटेस्ट टेक्नोलॉजी का सहारा भी ले रही है। ईरान की राष्ट्रीय पुलिस के प्रमुख अहमद रेज़ा रादान ने अप्रैल में हिजाब न पहनने वाली महिलाओं की पहचान के लिए ‘स्मार्ट’ कार्यक्रम शुरू करने की घोषणा की थी।
इसके जरिए कैमरों की मदद से हिजाब न पहनने वाली महिलाओं को पहचाना जा रहा है। अगर कार में महिलाएं बिन सिर ढंके यात्रा कर रही हैं तो उस कार को जब्त किया जा रहा है।
साल 1979 की इस्लामी क्रांति के बाद से महिलाओं के लिए ड्रेस कोड लागू है। ईरान में सार्वजनिक स्थानों पर महिलाओं के लिए सिर के बाल ढंकना और ढीले-ढाले कपड़े पहनना अनिवार्य है। ड्रेस को को न मानने वालों को जुर्माना या जेल की सजा का सामना करना पड़ता है।
हेडस्कार्फ के बिना महिला खिलाड़ी को देख चीफ का इस्तीफा
इसी साल मई में ईरान के एथलेटिक्स महासंघ के प्रमुख ने अपना इस्तीफा दे दिया। इस्तीफे के पीछे की वजह भी हिजाब रहा।
ईरानी स्टेट मीडिया की रिपोर्ट के अनुसार, एक खेल कार्यक्रम में महिलाएं बिना हेडस्कार्फ के दिखाई दीं, जिसके बाद हाशेम सियामी ने अपने पद से इस्तीफा दे दिया। ये खेल कार्यक्रम शिराज में आयोजित हुआ था, जिसमें महिला खिलाड़ियों ने दौड़ लगाई थी।
ईरानी एक्ट्रेस पर पुलिस ने ड्रेस कोड उल्लंघन का किया केस
10 महीने पहले महसा अमीनी की मौत से ईरान में महिलाओं का गुस्सा फूट पड़ा था। देशभर में महिलाओं ने हिजाब उतारकर और भी अलग-अलग तरीके अपना विरोध-प्रदर्शन किया।
महिलाओं के प्रोटेस्ट को दुनिया भर से समर्थन मिला। कई सेलेब्स भी उसमें शामिल हुए थे। इसी साल अप्रैल में ईरान की दो चर्चित एक्ट्रेस कातायुन रियाही और पैंटिया बहराम ने अपनी बिना हिजाब वाली फोटो पोस्ट की थी।
इसके बाद, तेहरान पुलिस ने दोनों के खिलाफ सार्वजनिक रूप से हिजाब हटाने और इंटरनेट पर तस्वीरें पोस्ट करने के अपराध का आरोप लगाया। पुलिस ने दोनों के खिलाफ केस ईरानी न्यायपालिका को सौंपा है। मुकदमा चलने पर दोनों जेल या जुर्माना लगाया जा सकता है।
ईरान ही नहीं दुनिया के अलग-अलग देशों में महिलाओं के पहनने, सजने या दिखने लिए कई पाबंदियां लगाई गई हैं। वे क्या पहनेंगी, कैसे पहनेंगी, इसे उनका अधिकार न मानकर वहां की सरकारें या शरिया कानून तय करता है। 
रेड लिपस्टिक और टाइट पैंट पहनने पर जेल 
नॉर्थ कोरिया में महिलाएं ही नहीं, वहां के सभी नागरिकों के लिए सरकार ने कई नियम बना रखे हैं, जिनके इतर जाने पर लोगों को सजा मिलती है। बात अगर महिलाओं की करें तो वहां उन्हें टाइट पैंट, मिनी स्कर्ट, शॉर्ट्स, अंग्रेजी कोट वाली टीशर्ट, लाल लिपस्टिक या किसी भी तरह के मेकअप पर पाबंदी है।
लाल रंग को सरकार पूंजीवाद का प्रतीक मनाती है। लिपस्टिक लगानी भी हुई तो हल्के रंगों वाली अप्लाई करनी होती है। वहां महिलाओं के 15 तरीके के हेयर स्टाइल फिक्स हैं, जिसमें महिलाएं सिर्फ एक तरीका अपना सकती हैं।
सिर्फ छोटे बालों को खुला रखा जाता है। लंबे बाल वाली महिलाएं खुले बाल नहीं रख सकती थी। लंबे बालों को चोटी बनाकर रखना होता है। इसके अलावा वहां बालों को रंगना भी मना है। जूलरी पहनने को लेकर भी सख्त रोकटोक है।
आगे बढ़ने से पहले पोल पर अपनी राय साझा करते चलिए...
स्पेन में स्विमसूट या शॉर्ट्स पहनने पर लगाया जाता है जुर्माना
स्पेन की गिनती खूबसूरत देश में होती है। यहां हर साल लाखों पर्यटक घूमने आते हैं। वहां के शहर बार्सिलोना और मलोर्का में बीच के अलावा बिकिनी पहनने पर बैन है। वहां गई महिलाओं को सिर्फ बीच पर ही इसे पहनने की अनुमति है।
अगर कोई महिला इस नियम को तोड़ती है फिर उस पर फाइन लगाया जाता है। स्विमवियर पहनने को लेकर भी सख्त नियम बनाए हुए हैं। स्पेन के साथ-साथ क्रोएशिया के हवार, मालदीव और तुर्की में भी ऐसा ही रिवाज है।
ऐतिहासिक इमारतों को बचाने के लिए हाई हील्स पर रोक
ग्रीस में महिलाओं को लेकर एक अजीब नियम है। वहां की महिलाएं ऐतिहासिक इमारतों में जाने पर हाई हील्स नहीं पहन सकती हैं। ऐसा करने के पीछ ग्रीस की सरकार का तर्क है कि हाई हील्स से इमारत की सतह पर दवाब बनता है। और फिर इससे पुरानी इमारतों की बनावट बिगड़ सकती है। ऐतिहासिक इमारतों को बचाने के लिए ऐसा किया जाता है।
अमेरिकी संसद में महिलाएं नहीं पहन सकतीं स्लीवलेस कपड़े
दुनिया का सबसे ताकतवर देश कहा जाने वाला अमेरिका भी महिलाओं के मामले में पुरानी सोच रखता है। अमेरिकी संसद कैपिटल हिल में महिलाओं के स्लीवलेस कपड़े पहनने पर रोक है।
महिलाएं कैपिटल हिल में स्लीवलेस टॉप, ड्रेस के अलावा स्नीकर्स और ओपन टो शू भी नहीं पहन सकती हैं। यही नहीं, वहां के अलग-अलग राज्यों में और भी कई महिला विरोधी नियम हैं।
एरिजोना राज्य में ‘नो पैंट लॉ’ है। इसके तहत महिलाएं ड्रेस, लेगिंग्स, जींस, पैंट नहीं पहन सकती हैं। मिशिगन राज्य में पत्नी को अपने बाल काटने से पहले अपने पति की अनुमति लेनी होती है।